బి. చంద్రకళ

భూఖ్య చంద్రకళ నిరు (జననం 1979 సెప్టెంబరు 27), తెలంగాణ రాష్ట్రానికి చెందిన సివిల్ సర్వీస్ అధికారిణి. ఉత్తర ప్రదేశ్‌లోని భారత ప్రభుత్వ అధికారిక ఐఏఎస్ గా విధులు నిర్వహించింది. భవన నిర్మాణంలో నాణ్యత లేకపోవటం, పారిశుధ్యం సరిగా లేకపోవటంపై సివిల్ అధికారులను నిలదీస్తూ, ఆకస్మిక తనిఖీలతో ఉద్యోగులపై చర్య తీసుకోవడంతో సమర్ధవంతమైన అధికారిణిగా ప్రసిద్ధి చెందింది.

 జననం, విద్య 
చంద్రకళ 1979, సెప్టెంబరు 27న కిషన్ - లక్ష్మీ దంపతులకు తెలంగాణ రాష్ట్రం, రాజన్న సిరిసిల్ల జిల్లా, వీర్నపల్లి మండలంలోని గర్జన్‌పల్లి గ్రామంలో జన్మించింది. తండ్రి భారతదేశ ఫెర్టిలైజర్ కార్పోరేషన్ విభాగంలో సీనియర్ టెక్నీషియన్ గా పనిచేసి పదవీ విరమణ చేయగా, తల్లి గృహిణి. నలుగురు తోబుట్టువులలో మూడవ కుమార్తెన చంద్రకళకు ఇద్దరు అన్నలు (రఘువీర్, మహావీర్), ఒక చెల్లెలు (మీనా) ఉన్నారు. సెంట్రల్ స్కూల్‌లో పాఠశాల విద్యను పూర్తిచేసిన చంద్రకళ హైదరాబాదులోని ఉస్మానియా విశ్వవిద్యాలయం పరిధిలోని కోఠి మహిళా కళాశాల నుండి భౌగోళిక శాస్త్రంలో బిఏ డిగ్రీతో పట్టభద్రురాలైంది. ఆ తరువాత అదే విశ్వవిద్యాలయం నుండి ఆర్థికశాస్త్రంలో పోస్ట్ గ్రాడ్యుయేట్ డిగ్రీని కూడా పొందింది. తన భర్త ప్రోత్సాహంలో సివిల్ పరీక్షలో 409వ ర్యాంక్ సాధించింది.

 వృత్తి జీవితం 
2008 సంవత్సరం నుండి చంద్రకళ ఐఏఎస్ అధికారిణిగా సేవలందిస్తోంది. సాంఘిక సంక్షేమం, చెట్ల పెంపకం, పశుపోషణ, పర్యావరణం, పంచాయతీ సంబంధిత ప్రభుత్వ సంక్షేమ పథకాలను ఆమె అమలు చేసింది. 2009 నుండి 2012 వరకు అలహాబాద్‌లో ఎస్.డి.యం., సిడిఓగా పనిచేసింది. ఉత్తర ప్రదేశ్ లో కొత్తగా వేసిన రోడ్లు నాసిరకంగా ఉన్నయని అధికారులు, కాంట్రాక్టర్లపై చంద్రకళ అరుస్తున్న వీడియో వైరల్‌గా మారింది. అది భారతదేశంలోని మిలియన్ల మంది ప్రజల గొంతుకు అద్దం పట్టేలా ఉందని పలువురు పేర్కొన్నారు.

2012లో హమీర్‌పూర్ జిల్లా మేజిస్ట్రేట్‌గా నియమితురాలయింది. 2014, జూన్ 8న మధురకు బదిలీ అయింది. మధుర 2వ మహిళా జిల్లా మేజిస్ట్రేట్ అయింది. 2015లో బులంద్‌షహర్ జిల్లా మేజిస్ట్రేట్‌గా నియమితురాలై, బిజ్నోర్‌కు జిల్లా మేజిస్ట్రేట్‌గా బదిలీ అయింది. బిజ్నోర్ జిల్లా మేజిస్ట్రేట్‌గా పనిచేస్తున్నప్పుడు, బిజ్నోర్‌లోని సహస్‌పూర్‌లో స్లాటర్ హౌస్‌ను తిరిగి ప్రారంభించినందుకు ఆమె విమర్శలకు గురయింది. 2016, సెప్టెంబరు 15న మీరట్ జిల్లా మేజిస్ట్రేట్‌గా నియమితురాలయింది.

2017లో నీళ్ళు, పరిశుభ్రత మద్యపానం మంత్రిత్వశాఖలో ఫిర్యాదులన్నింటినీ వెంటనే పరిష్కరించాలని ఆమె అధికారులను ఆదేశించింది. స్వచ్ఛ భారత్ మిషన్ కింద 242 గ్రామాల్లో దాదాపు 20 వేల మరుగుదొడ్లను నిర్మించింది. స్వచ్ భారత్ మిషన్ కింద డిప్యూటి సెక్రటరీ పదవిపై డ్రింకింగ్ వాటర్ అండ్ శానిటేషన్ మంత్రిత్వ శాఖకు బదిలీ చేయబడింది.

 వ్యక్తిగత జీవితం 
బిఏ రెండవ సంవత్సరం చదువుతున్న సమయంలోనే చంద్రకళకు రాంసాగర్ ప్రాజెక్ట్‌లో పనిచేసే ఎగ్జిక్యూటివ్ ఇంజనీర్ రాములుతో వివాహం జరిగింది. వారికి ఒక కుమార్తె (కీర్తిచంద్ర) ఉంది. 

 మూలాలు 

వర్గం:జీవిస్తున్న ప్రజలు
వర్గం:1979 జననాలు
వర్గం:రాజన్న సిరిసిల్ల జిల్లా మహిళలు
వర్గం:మహిళా ఐ.ఏ.ఎస్.ఆఫీసర్లు
వర్గం:ప్రభుత్వ ఉద్యోగులు